b'\n_START_ARTICLE_\nL\xc3\xb5hnav neitsikummel\n_START_SECTION_\nKirjeldus\n_START_PARAGRAPH_\nTaime k\xc3\xb5rgus on 60\xe2\x80\x93120 cm. Valged, kollase s\xc3\xbcdamikuga \xc3\xb5ied puhkevad juulis-augustis. Lehed meenutavad h\xc3\xa4rjasilma lehti.\n_START_SECTION_\nLevila ja kasvukoht\n_START_PARAGRAPH_\nAlgne levila on Balkani poolsaar, Anatoolia ja Kaukasuse m\xc3\xa4estik. T\xc3\xa4nu kultiveerimisele on taim n\xc3\xbc\xc3\xbcdseks levinud k\xc3\xb5ikjale Euroopas, P\xc3\xb5hja-Ameerikasse ning T\xc5\xa1iilisse. Eelistab kuivemat, h\xc3\xa4sti vettl\xc3\xa4bilaskvat pinnast.\n_START_SECTION_\nRavimina\n_START_PARAGRAPH_\nBotaanik John Gerard soovitas kasutada l\xc3\xb5hnavat neitsikummelist "peap\xc3\xb6\xc3\xb6rituse ja uimasuse" raviks. 17. sajandil soovitas Culpeper kasutada taime peavalu ja k\xc3\xbclmetusn\xc3\xa4htude leevendamiseks. 18. sajandi l\xc3\xb5pus kasutati l\xc3\xb5hnavat neitsikummelit oopiumis\xc3\xb5ltuvusest v\xc3\xb5\xc3\xb5rutamise n\xc3\xa4htude leevendamiseks. T\xc3\xa4nap\xc3\xa4eval valmistatakse neitsikummelist peavaluravimeid._NEWLINE_K\xc3\xa4esoleval ajal peab droog Euroopa farmakop\xc3\xb6a n\xc3\xb5uete kohaselt sisaldama v\xc3\xa4hemalt 0,2% partenoliidi.\n_START_SECTION_\nOhud ja vastun\xc3\xa4idustused\n_START_PARAGRAPH_\nL\xc3\xb5hnav neitsikummel v\xc3\xb5ib raseduse ajal lootele tugevat farmakoloogilist toimet avaldada, p\xc3\xb5hjustades nuris\xc3\xbcnnitusi.\n_START_SECTION_\nHom\xc3\xb6opaatias\n_START_PARAGRAPH_\nL\xc3\xb5hnav neitsikummel on hom\xc3\xb6opaatias kasutusel ematinktuuri valmistamisel ja lahjenduses D1 (esimene detsimaallahjendus \xe2\x80\x93 1 osa ematinktuuri ja 9 osa lahjendajat).\n_START_SECTION_\nIlutaimena\n_START_PARAGRAPH_\nMeie kliimas kasvatatakse \xc3\xbcheaastasena. Madalad sordid sobivad ideaalselt peenra \xc3\xa4\xc3\xa4riseks, \xc3\xb5uevaasidesse, r\xc3\xb5dukastidesse. L\xc3\xb5ikelillena s\xc3\xa4ilivad kaua v\xc3\xa4rsked.'